Il-Fond għal Tranżizzjoni Ġusta (Just Transition Fund - JTF) se jagħti appoġġ lill-Istati Membri kollha tal-UE, filwaqt li jiffoka fuq dawk it-territorji u r-reġjuni fejn id-dimensjoni tat-tranżazzjoni klimatika tkun ikbar. Il-metodu tal-allokazzjoni huwa bbażat fuq kriterji oġġettivi u ċari. Billi l-JTF għandu jikkontribwixxi biex jittaffa l-impatt soċjoekonomiku fir-reġjuni u fis-setturi l-aktar affettwati mit-tranżizzjoni minħabba d-dipendenza tagħhom fuq il-karburanti fossili jew fuq l-industriji intensivi fl-enerġija, il-kriterji jirriflettu l-indikaturi ekonomiċi u soċjali tal-Istati Membri u tar-reġjuni kkonċernati[1]: Il-kriterji ekonomiċi (l-emissjonijiet tal-gassijiet serra, il-produzzjoni tal-pit, il-produzzjoni tas-shale bituminuż) u dawk soċjali (l-impjiegi fir-reġjuni b'intensità għolja ta' faħam) għandhom piż ta' 50 % kull wieħed fil-kalkoli. Sabiex tiġi żgurata konċentrazzjoni xierqa ta' riżorsi fuq l-Istati Membri l-inqas żviluppati, titqies ukoll l-ING per capita. L-ishma nazzjonali tal-allokazzjoni jiżdiedu jew jitnaqqsu biex jirriflettu d-differenza bejn l-ING per capita nazzjonali u l-ING per capita medju tal-UE. It-tieni, ġie introdott limitu massimu biex jiġi evitat li kwalunkwe Stat Membru uniku jirċievi sehem eċċessiv mir-riżorsi tal-JTF u biex tiġi żgurata distribuzzjoni aktar ġusta u bbilanċjata bejn l-Istati Membri. Il-limitu massimu huwa ffissat għal €2 biljun. It-tielet, ġie stabbilit livell minimu sabiex kull Stat Membru jirċievi allokazzjoni li tippermetti l-appoġġ ta' azzjonijiet sinifikanti. L-intensità tal-għajnuna minima hija stabbilita għal €6 għal kull abitant. Dan il-metodu tal-allokazzjoni jgħin biex jiġi żgurat li d-distribuzzjoni tal-fondi tkun ikkonċentrata biżżejjed fuq l-Istati Membri fejn l-isfidi jkunu l-aktar importanti, filwaqt li jingħata appoġġ sinifikanti lill-Istati Membri kollha. Notevolment, l-Istati Membri b'ING per capita ta' inqas minn 90 % tal-medja tal-UE jirċievu madwar żewġ terzi tal-finanzjament tal-JTF. *** [1] Id-data użata tirrifletti l-aħħar statistika disponibbli (tal-2016 għall-emissjonijiet u għall-valur miżjud gross industrijali, tal-2018 għall-impjiegi fil-faħam u fil-linjite u tal-2017 għall-pit u għas-shale bituminuż). Dawn ġew estratti mill-Eurostat, bl-eċċezzjoni tal-emissjonijiet industrijali (ir-Reġistru Ewropew dwar ir-Rilaxx u t-Trasferiment ta' Inkwinanti (European Pollutant Release and Transfer Registeb - E-PRTR) tal-Aġenzija Ewropea għall-Ambjent). [2] Minħabba nuqqas ta' data nazzjonali dwar l-impjiegi, titqies il-produzzjoni għall-pit u għax-shale bituminuż, iżda mhux għall-estrazzjoni tal-faħam u tal-linjite.